Covid-19: Oos-Kaap wil sy strande, parke sluitArgieffoto (Foto: southafrica.net) Die Oos-Kaapse wetgewer wil alle strande en parke in die provinsie gedurende die feestyd sluit in ’n poging om die verspreiding van Covid-19 hok te slaan. Mvusi Sicwetsha, woordvoerder van die Oos-Kaapse premier Oscar Mabuyane, het Sondag gesê die wetgewer se leierskap het besluit om sy strande en parke te sluit aangesien aktiwiteite by die plekke ’n groot risiko inhou. Die besluit is reeds aan die nasionale regering, waaronder die nasionale bevelsraad vir die hantering van kwessies rakende die koronavirus, oorgedra met die voorstel dat dit ’n nasionale besluit word wat vir alle kusprovinsies geld. Sicwetsha sê die wetgewer hoop om so gou moontlik meer bekend te maak oor wanneer die besluit in werking sal tree sou dit deur die nasionale regering goedgekeur word. Dr. Zweli Mkhize, die minister van gesondheid, het Woensdag tydens ŉ perskonferensie gesê die land beleef tans die tweede golf van Covid-19-gevalle waarna hy Saterdagaand bevestig het dat nog 7 882 mense positief getoets het vir die koronavirus. Nog 154 pasiënte het intussen weens Covid-19 gesterf, van wie 97 in die Oos-Kaap.